b'\n_START_ARTICLE_\nAndreas Arntzen\n_START_SECTION_\nUtdannelse\n_START_PARAGRAPH_\nAndreas Arntzen tok juridisk embetseksamen i K\xc3\xb8benhavn i 1802.\n_START_SECTION_\nKarriere\n_START_PARAGRAPH_\nHan virka s\xc3\xa5 en periode som prokurator i Christiania. Ved farens d\xc3\xb8d i 1811 arva han store skogeiendommer, og han valgte derfor i noen \xc3\xa5r trelasthandel som hovedbeskjeftigelse._NEWLINE_Under unionskonfliktene i 1814 fungerte han som politimester i hovedstaden. I dette vervet lyktes han \xc3\xa5 balansere slik at han hadde tillit b\xc3\xa5de hos byens borgere og hos kong Karl Johan. Denne evnen til \xc3\xa5 samarbeide med begge sider i en vanskelig situasjon f\xc3\xb8rte til at Arntzen flere ganger seinere blei henta inn til kompliserte oppgaver._NEWLINE_Han var medlem av Stortinget i 1814, samt i periodene 1818\xe2\x80\x9320 og 1821\xe2\x80\x9323, og hadde ved flere h\xc3\xb8ve verv i presidentskapet. Under striden mellom konge og storting i 1821 var han president en kort periode. Han ble i 1821 utnevnt til h\xc3\xb8yesterettsadvokat._NEWLINE_Da konjunkturene blei d\xc3\xa5rligere for trelasthandel, gikk Arntzen tilbake til sakf\xc3\xb8rervirket. Livet hans var imidlertid etter hvert prega av d\xc3\xa5rlig helse og gjeld, og han deltok lite i det offentlige liv._NEWLINE_I 1836 kom det til ny spenning mellom kongen og de folkevalgte. Kongen oppl\xc3\xb8ste Stortinget n\xc3\xa6rmest uten varsel, og statsr\xc3\xa5dene Jonas Collett og Christian Adolph Diriks fikk avskjed. Den nyutnevnte stattholderen, grev Herman Wedel Jarlsberg, m\xc3\xa5tte finne nye statsr\xc3\xa5der som kunne godtas av b\xc3\xa5de konge og opposisjon. Han henvendte seg til Arntzen, som etter noe n\xc3\xb8ling sa ja. 16. november blei han utnevnt til statsr\xc3\xa5d. Han bestyrte f\xc3\xb8rst Kirkedepartementet, s\xc3\xa5 Justisdepartementet. Han d\xc3\xb8de imidlertid etter bare et dr\xc3\xb8yt \xc3\xa5r i regjeringa._NEWLINE_Arntzen var kommand\xc3\xb8r av Nordstjerneordenen._NEWLINE_Han var bror av Arne Arntzen og far til juristen Carl Arntzen (1801\xe2\x80\x9377) og stiftamtmann Karelius August Arntzen (1802\xe2\x80\x9375).'